Në subjektet: Agjencia për Zhvillim Bujqësor dhe Rural dhe Operatori ekonomik “R G F.”, sh.p.k, Përfitues, u zhvillua inspektim financiar publik, në zbatim të Vendimit të Nëpunësit të Parë Autorizues nr.10, datë 17.02.2023 “Për fillimin e inspektimit financiar publik”, i ndryshuar. Nga inspektimi financiar i kryer u konstatua, sa vijon:

* Dokumentohet që Kontrata me numër identifikimi: ID 01/1/3/05/0297 të jetë lidhur më datë 19.05.2020, ndërmjet palëve kontraktuese: i) Agjencia për Zhvillim Bujqësor dhe Rural, si palë që jep mbështetjen (më poshtë referuar si: AZHBR), përfaqësuar nga Titullari i Institucionit, Zj. F. K; si dhe, ii) Shoqëria “R. G. F.” sh.p.k si palë që përfiton fondet, përfaqësuar nga Z.O.D, me të dhëna sa vijon:
* Masa: Investime në asete fizike në ferma bujqësore; Grupi i investimeve: Sektori Fruta-Perimeve; Lloji i investimit: Ndërtimi serrave me tunele.
* Totali i miratuar i shumës së investimit rezulton në vlerën 52 788 766 lekë.
* Totali i shpenzimeve të pranueshme të investimit rezulton në vlerën 40 571 523 lekë.
* Kontributi i përgjithshëm publik i aprovuar rezulton në shumën 26 371 490 lekë apo 65% e totalit të shpenzimeve të pranueshme të investimit.
* Kontributi i përgjithshëm publik, përbëhet nga: i)shuma në vlerën prej 6 592 873 lekë, e cila përfaqëson financim kombëtar në masën prej 25 % të shumës së kontributit të përgjithshëm publik të aprovuar; si dhe; ii) shuma në vlerën prej 19 778 618 lekë, e cila përfaqëson financim/kontribut të BE-së në masën 75 % të shumës së kontributit të përgjithshëm publik të aprovuar.
* Afati i përfundimit të punimeve: 22.12.2020.

Punimet e ndërtimit “Ndërtim i serave me tunele me themele të pavazhduara” me sipërfaqe 7560 m2 që zë ndërtimi i serës, të vendosura në një sipërfaqe totale 9030 m2, konsistojnë në: punime civile si sistemimin e terrenit, rrafshimin, montimin e kollonave kontraventilimeve metalike, harqeve, mbulesave prej plastmasi, drenazhime dhe në furnizimin dhe montimin e paisjeve si kaldajat, ventilatorët, aspiratorët, pompave, përzierësave, dozaturat, rezervuarëve, punime elektrike, sistemin e ftohjes, sistemin e hijëzimit, sistemi i vaditjes, sistemi i ngrohjes, sistemi i fertigimit etj.

* Nga ana e strukturave përgjegjëse të AZHBR-së, konkretisht nga ana e Komisionit të Vlerësimit (EVC), gjatë konkludimit të vlerës së shpenzimeve të pranueshme, si dhe përcaktimit të ofertës për çmime të arësyeshme/ofertë fituese, rezultojnë diferenca, përkatësisht: i) në vlerën prej 301 246 lekë pa Tvsh, vlerë e cila përfaqëson diferencë çmimi për 5 (pesë) zëra punimesh, pjesë e shpenzimeve të pranueshme, krahasuar me çmimet e ofertuesve sipas ofertave të paraqitura me aplikimin fillestar (zëri: Punime civile), si dhe, ii) në vlerën 210 Euro apo 26 557 lekë pa Tvsh, vlerë e cila përfaqëson diferencë çmimi për zërin: “Sistemi kondicionimit në të ftohtë”, pjesë e shpenzimeve të pranueshme, krahasuar me çmimet e ofertuesve sipas ofertave të paraqitura me aplikimin (ndërtim serre).
* Totali i investimit në kohën respektive të konkludimit të vlerës së shpenzimeve të pranueshme, si dhe përcaktimit të ofertës për çmime të arsyeshme/ofertë fituese, duhet të ishte në vlerën 40 243 720 lekë pa Tvsh (40 571 523 lekë – 327 803 lekë).
* Vlera prej 213 071 lekë, vlerësohet përfitim i padrejtë nga ana e Subjektit Përfitues “RGF” shpk, e cila përfaqëson 65% të totalit të Shpenzimeve të pranueshme të Investimit/Kontributi i përgjithshëm publik (327 803 lekë\*65 %).
* Nga ana e Komisionit të Vlerësimit (EVC) nuk janë respektuar kërkesat e Aneksit II “Procedura e përcaktimit të arsyeshmërisë së kostos nga KV”, pika 1/paragrafi i fundit i kësaj pike (lidhur me vlerësimin dhe përcaktimin e arsyeshmërisë së kostos/çmimit për aplikimin ID: 01/1/3/05/0297, nga marrja e kërkesës nr.642/10 Prot, datë 19.12.2019 “Kërkesë për përcaktimin e çmimit të arsyeshëm” deri në hartimin dhe dorëzimin e Raportit përfundimtar të EVC nr.1185 Prot, datë 07.04.2020.
* Nga ana e Drejtorisë së Pranimit dhe Aprovimit të Projekteve, nuk është respektuar afati kohor 6 (gjashtë) mujor, nga marrja dhe regjistrimi i formularit të aplikimit deri në përgatitjen e kontratës, në mos respektim të përcaktimeve të Manualit të Procedurave të Drejtorisë së Përzgjedhjes dhe Aprovimit të Projekteve, paragrafi 5.5 “Kontrolli i plotësisë dhe pranueshmëria e formularit të aplikimit”, si dhe në mospëmbushje të detyrave funksionale të përcaktuara në Rregulloren e brendshme të organizimit dhe funksionimit të administratës për Agjencinë/AZHBR, neni 13, pika 13.3, si dhe pika 13.6.1.
* Nga ana e Drejtorisë së Pranimit dhe Aprovimit të Projekteve, nuk janë respektuar kërkesat e Udhëzimit për Aplikantët/Skema e Granteve IPARD II 2014-2020/ Versioni 1.4 2019 /Formulari i aplikimit, pjesa 3 “Listat e dokumentave mbështetës bashkëlidhur Formularit të Aplikimit”, dhe konkretisht nënpikat 3.1/3, 3.1/4, 3.1/5, kërkesat e Ligjit nr.25/2018 “Për kontabilitetin dhe pasqyrat financiare”, neni 23 “Përgjegjësitë”, pika 3, si dhe është vepruar në mosrespektim të përcaktimeve të Manualit të Procedurave të Drejtorisë së Përzgjedhjes dhe Aprovimit të Projekteve dhe të detyrave funksionale të përcaktuara në Rregulloren e brendshme të organizimit dhe funksionimit të administratës për Agjencinë AZHBR, neni 13.
* Nga ana e Drejtorisë së Kontrollit, dokumentohen të jenë kryer 4 (katër) kontrolle në terren, kontrolle këto të ushtruara pranë Subjektit “RGF” sh.p.k, me numër identifikimi investimi ID 01//1/3/05/0297, për Masën 1: “Investime në asete fizike në ferma bujqësore”; Grupi i investimeve: Sektori Fruta-Perime; Lloji i investimit: “Ndërtim serrave moderne”,
* 1 (një) verifikim/kontroll në vend/terren para miratimit të lidhjes së kontratës së grantit (trajtuar më lart);
* 2 (dy) verifikime/kontrolle shtesë në vend/terren mbas lidhjes së kontratës së grantit;
* 1 (një) verifikim/kontroll në vend/terren para autorizimit për pagesë në masën 90 % të vlerës së kontratës së grantit.

Mbi verifikimet e kryera në vend mbas nënshkrimit të kontratës së grantit nga palët respektive**:**

* Nga ana e Drejtorisë së Kontrollit, rezulton të jenë kryer 2 (dy) kontrolle shtesë për punime të fshehura/maskuara për periudhën e parashikuar të punimeve, sipas Raport Progresit të paraqitur nga aplikanti.
* Nga ana Drejtorisë së Kontrollit, rezulton të jetë urdhëruar verifikimi në vend i dosjes (në referencë të pikës 5.2.2 “Procedura për verifikimin në vend pas kërkesës për pagesë), pas kërkesës për pagesë, bërë nga ana e Përfituesit, dhe të të gjithë formularëve që kanë të bëjnë me investimin, në referencë të shkresës nr.1139/9 Prot, datë 04.052021 “Kërkesë për kontroll në vend para pagesës” të Drejtorisë së Autorizimit të Pagesave; Dokumentohet që me shkresën nr.1139/10 Prot, datë 17.05.2021“Dorëzim i dosjes dhe setit të dokumentacionit të përgatitur nga VNV në kuadër të projektit IPARD II, Drejtoria e Kontrollit ka përcjellë pranë Drejtorisë së Aprovimit të Pagesave, Dosjen e aplikimit dhe setin e dokumentacionit të përgatitur nga kontrolli në vend/ “Kontrollit para pagesës” për përfituesin: “RGF” sh.p.k.
* Nga ana e Drejtorisë së Kontrollit, gjatë ushtrimit të kontrolleve respektive, rezulton të mos jetë evidentuar diferencat e punimeve për rrugën 600ml\*3m/ Zëri “Shtresë cakulli mbeturinë kave t=20.., në vlerën 52 416 lekë (96 m2\*840 lekë\*0.65), vlerësuar përfitim i padrejtë nga ana e Përfituesit, në mospërmbushje të detyrave funksionale, sikurse përcaktuar në Rregulloren e brendshme të organizimit dhe funksionimit të administratës për Agjencinë/AZHBR, dhe konkretisht neni 14, pika 14.5.2 “Detyrat e inspektorit të kontrollit IPARD”; si dhe kërkesat respektive, sikurse përcaktuar në Manualin e Procedurës së Drejtorisë së Kontrollit, pika 5.2.2 “Procedura për verifikim në vend pas Kërkesës për pagesë”.
* Me shkresën e Drejtorisë e Aprovimit të Pagesave nr.1139/12 Prot, datë 20.05.2021“E-4.1-1.18 “Njoftim për pagesën”, miratuar nga ana e Titullarit të Institucionit, është bërë njoftimi për kryerje të pagesës për Subjektit Përfitues “RGF” sh.p.k.
* Nga Drejtoria e Aprovimit të Pagesave është kryer likujdimi në llogarinë e pëfituesit Subjekti përfitues “RGF” shpk më datë 09.06.2021, në shumën 23 432 030 lekë në llogarinë respektive bankare.
* Nga ana e Drejtorisë së Autorizimit të Pagesave gjatë kontrollit të plotësisë dhe përshtatshmërisë të kërkesave për pagesë, është likujduar vlera prej 2 860 lekë, në favor të subjektit “RGF ” sh.p.k, vlerë e cila vlerësohet përfitim i padrejtë nga ana e Përfituesit.
* Nga ana e Drejtorisë së Autorizimit të Pagesave është vepruar në mosrespektim të përcaktimeve të Manualit të Procedurave të Drejtorisë së Autorizimit të Pagesave, pika 3 “Objekti i punës”, pika 5/5.5 pikës “Verifikimi administrativ i kërkesës për pagesë”, si dhe në mosrespektim të kërkesave të Rregullores së brendshme të organizimit dhe funksionimit të administratës për Agjencinë AZHBR, neni 15, pika 15.5.2.
* Nga ana e Subjektit “RGF” shpk nuk janë respektuar kërkesat e Udhëzimit për Aplikantët/ SKEMA E GRANTEVE IPARD II 2014-2020/ Versioni 1.4 2019/Formulari i aplikimit, pjesa 3 “Listat e dokumentave mbështetës bashkëlidhur Formularit të Aplikimit”, dhe konkretisht nënpikat 3.1/3, 3.1/4, 3.1/5, kërkesat e Ligjit nr.25/2018 “Për kontabilitetin dhe pasqyrat financiare”, neni 23 “Përgjegjësitë”, pika 3.
* Nga ana e Subjektit “RGF” shpk nuk janë respektuar kërkesat e: i) Ligjit nr.8402, datë 10.09.1998 “Për kontrollin dhe disiplinimin e punimeve të ndërtimit”; ii) Udhëzimit të Këshillit të Ministrave nr.2, datë 13.05.2005 “Për zbatimin e Punimeve të ndërtimit”, Kreu III “Dokumentacioni teknik i punimeve të ndërtimit”, si dhe Udhëzimit të Këshillit të Ministrave nr.1, datë 16.06.2011 “Për disa ndryshime në Udhëzimin e Këshillit të Ministrave nr.3, datë 15.02.2001 ”Për mbikëqyrjen dhe kolaudimin e punimeve të ndërtimit”.

Në përfundim të inspektimit, grupi i inspektimit ka propozuar:

* Masë shpërblim dëmi 3 (tre)
* Masa rregullative 7 (shtatë)
* Masa disiplinore 11 (njëmbëdhjetë)